চট্টগ্রাম-৮ উপনির্বাচন: আগ্রহ নেই সাধারণ ভোটারদের
চট্টগ্রাম-৮ (চান্দগাঁও-বোয়ালখালী) আসনে উপনির্বাচনে সাধারণ মানুষের মধ্যে নির্বাচনী উত্তাপ তেমনটা দেখা যাচ্ছে না। প্রতিদিন বড় দুই দলের দুই প্রার্থী যে এলাকায় গণসংযোগ চালান সে এলাকায় কিছুটা নির্বাচনী আবহ বিরাজ করলেও অন্যত্র সাধারণ মানুষের মধ্যে তেমন একটা আগ্রহ দেখা যাচ্ছে না।

এ আসনে আওয়ামী লীগ থেকে মোছলেম উদ্দিন আহমদ এবং বিএনপি থেকে আবু সুফিয়ান ছাড়া আরও চারজন প্রার্থী রয়েছেন। তবে ওই চারজন এলাকায় কোনো ধরনের নির্বাচনী প্রচারে নেই বললেই চলে। কোনো নির্বাচনী ক্যাম্পও স্থাপন করেননি তারা। তাদের পোস্টার-ব্যানারও কোথাও দেখা যায়নি। এমনকি বিএনপি প্রার্থী আবু সুফিয়ান চট্টগ্রাম শহরের একটি অফিস উদ্বোধন করলেও নির্বাচনী এলাকায় কোনো ক্যাম্প স্থাপন করেননি। বিএনপির অভিযোগ, বিএনপির সক্রিয় নেতাকর্মীদের নানা ভয়ভীতির মধ্যে রাখা হয়েছে। নির্বাচনী প্রচারণায় হামলার অভিযোগে শনিবার বিএনপি প্রার্থী আবু সুফিয়ানের পক্ষে রিটার্নিং অফিসারের কাছে অভিযোগ দেয়া হয়েছে।

১৩ জানুয়ারির এ নির্বাচনে মোছলেম-সুফিয়ান ছাড়া অন্য চার প্রার্থী হলেন- বাংলাদেশ ন্যাশনালিস্ট ফ্রন্টের (বিএনএফ) প্রার্থী তথা দলের চেয়ারম্যান সাবেক এমপি এসএম আবুল কালাম আজাদ, ন্যাপের প্রার্থী বাপন দাশগুপ্ত, ইসলামিক ফ্রন্ট বাংলাদেশের প্রার্থী সৈয়দ মোহাম্মদ ফরিদ আহমদ এবং স্বতন্ত্র প্রার্থী এমদাদুল হক। এলাকায় খোঁজ নিয়ে জানা গেছে, এই চার প্রার্থী নির্বাচনী এলাকার কোথাও কোনো নির্বাচনী ক্যাম্প স্থাপন করেননি। গণসংযোগেও বের হচ্ছেন না তারা।

বোয়ালখালীর বাসিন্দা আগ্রাবাদ বালিকা উচ্চ বিদ্যালয়ের শিক্ষক শাহেদুল আলম যুগান্তরকে বলেন, আওয়ামী লীগ ছাড়া অন্য কোনো প্রার্থীর প্রচার-প্রচারণা তেমন দেখা যাচ্ছে না। নির্বাচন সুষ্ঠু হবে কি না, এ নিয়ে অনেকেই সন্দিহান। ফলে সাধারণ ভোটারদের মধ্যে তেমন আগ্রহ নেই বললেই চলে।





বিএনএফ প্রার্থী আবুল কালাম আজাদ যুগান্তরকে বলেন, সারোয়াতলি এলাকায় আমার লোকজন ব্যানার লাগাতে গেলে সরকারদলীয় প্রার্থীর লোকজন ব্যানার লাগাতে দেয়নি। তাই ক্যাম্প স্থাপনেও ভয় পাচ্ছি। বাধাহীনভাবে প্রচারের সুযোগ পাচ্ছি না। এ কারণে নির্বাচন নিয়ে আগ্রহ হারাচ্ছেন ভোটাররা। ইনসানিয়াত বিপ্লব প্রার্থী এমদাদুল হক এবং ইসলামিক ফ্রন্ট প্রার্থী ফরিদও একই ধরনের অভিযোগ করেন।




এ প্রসঙ্গে চট্টগ্রাম জেলা নির্বাচন কর্মকর্তা ও রিটার্নিং অফিসার মুনীর হোসাইন খান শনিবার সন্ধ্যায় যুগান্তরকে বলেন, আজ (শনিবার) সব প্রার্থীর প্রতিনিধিদের নিয়ে আমরা বৈঠক করেছি। বিএনপি প্রার্থী প্রচার-প্রচারণা চালাতে পারছেন না বলে জোরালো অভিযোগ করেছেন। অন্য চার প্রার্থী তেমন কোনো অভিযোগ করেননি। তারা যদি প্রচার-প্রচারণা না চালান বা ক্যাম্প স্থাপন না করেন তবে নির্বাচন কমিশনের করার কী আছে। এরপরও আমরা আওয়ামী লীগ প্রার্থীর প্রতিনিধিসহ সবাইকে বলেছি সহনশীল আচরণ করতে। নির্বাচন যাতে ভয়ভীতিমুক্ত হতে পারে এবং সবার আগ্রহ সৃষ্টি হয় সে জন্য আমরা চেষ্টা করছি। শিগগির সব প্রার্থীকে নিয়ে আমরা আবার বসব।
এর আগে গণসংযোগে গিয়ে বিএনপির স্থায়ী কমিটির সদস্য আমির খসরু মাহমুদ চৌধুরী অভিযোগ করে বলেছিলেন, গত নির্বাচনে আওয়ামী লীগ ব্যালট পেপার চুরি করে দিনের ভোট রাতে নিয়েছিল। এ উপনির্বাচনেও ইভিএমের মাধ্যমে ভোট চুরির পাঁয়তারা চালাচ্ছে।
বিএনপির এমন অভিযোগ প্রসঙ্গে চট্টগ্রাম দক্ষিণ জেলা আওয়ামী লীগের তথ্য ও গবেষণা সম্পাদক এবং মোছলেম উদ্দিন আহমদের নির্বাচন পরিচালনা কমিটির সঙ্গে সম্পৃক্ত আবদুল কাদের সুজন যুগান্তরকে বলেন, আমরা মনে করি ভোট সুষ্ঠু ও শান্তিপূর্ণ হবে। কেন্দ্র দখল পরিকল্পনা কিংবা ভীতিকর পরিবেশ সৃষ্টি করা হচ্ছে বলে যে অভিযোগ করা হয়েছে তা মিথ্যা। জনগণের কাছে বিএনপির গ্রহণযোগ্যতা বা আবেদন নেই বলেই হয়তো তারা এলাকায় নির্বাচনী ক্যাম্প স্থাপন করছেন না।
জলাবদ্ধতা নিরসন ও শিল্পাঞ্চলের আধুনিকায়নে কাজ করব -আওয়ামী লীগ প্রার্থী মোছলেম : উপনির্বাচনে আওয়ামী লীগ প্রার্থী মোছলেম উদ্দীন আহমদ বলেছেন, নির্বাচিত হলে বিভিন্ন ওয়ার্ডে জলাবদ্ধতা নিরসন, রাস্তাঘাটের উন্নয়ন ও শিল্পাঞ্চলের আধুনিকায়নে সর্বাত্মক প্রচেষ্টা চালিয়ে যাব। শনিবার দুপুরে পশ্চিম ষোলশহর ওয়ার্ডের বিভিন্ন এলাকায় নৌকার সমর্থনে গণসংযোগকালে তিনি এ কথা বলেন। গণসংযোগকালে বিপুলসংখ্যক নেতাকর্মী তার সঙ্গে ছিলেন।
তিনি বলেন, ভিত্তিহীন অভিযোগ করে নির্বাচনকে প্রশ্নবিদ্ধ করতে চায় বিএনপি। বিএনপির প্রার্থীর কাছ থেকে আচরণবিধি শিখতে হবে না। নির্বাচনী আচরণবিধি মেনে নৌকার সব কার্যক্রম পরিচালিত হচ্ছে এবং জনগণের রায়ের ওপর সম্মান রেখে নৌকার বিজয় সুনিশ্চিত করতে কাজ করছি।
এ সময় উপস্থিত ছিলেন চট্টগ্রাম মহানগর আওয়ামী লীগের সহসভাপতি নঈম উদ্দিন চৌধুরী, শ্রম সম্পাদক আবদুল আহাদ, বখতেয়ার উদ্দিন খান, দলিলুর রহমান, শফিকুল আহসান, সৈয়দ মাহমুদুল হক, আবদুল মালেক হক, কেবিএম শাহজাহান প্রমুখ।
ইলেকশন ইঞ্জিনিয়ারিংয়ের চেষ্টা চলছে - বিএনপি প্রার্থী আবু সুফিয়ান : উপনির্বাচনে বিএনপির প্রার্থী আবু সুফিয়ান বলেছেন, নির্বাচনে পরাজয় নিশ্চিত জেনে আওয়ামী লীগের প্রার্থী নার্ভাস হয়ে পড়েছেন। আওয়ামী লীগ এখন সন্ত্রাসের পথ বেছে নিয়েছে। শুক্রবার আমি শান্তিপূর্ণভাবে নেতাকর্মীদের নিয়ে প্রচারণা চালাচ্ছিলাম। আমার প্রচারণায় সাধারণ মানুষের ঢল দেখে তাদের মাথা খারাপ হয়ে যায়। তারা ন্যক্কারজনকভাবে হামলা করে নেতাকর্মীদের আহত করে। এলাকার সাধারণ মানুষ সন্ত্রাসীদের প্রতিরোধ করেছে। এতে প্রমাণ হয়, আওয়ামী লীগের প্রার্থী তার পরাজয় সম্পর্কে নিশ্চিত হয়ে গেছেন। তিনি এখন গুণ্ডা-মাস্তান, সন্ত্রাসীদের দিয়ে ইলেকশন ইঞ্জিনিয়ারিংয়ের চেষ্টা করছেন।
তিনি শনিবার গণসংযোগকালে এসব কথা বলেন। চান্দগাঁও ওয়ার্ডের ফরিদারপাড়া, খতিবপাড়া, ওয়াপদা কলোনি, খতিবের হাট, বহদ্দারহাট কাঁচাবাজার, সিটি কর্পোরেশন মার্কেট, স্বজন সুপার মার্কেট, পূর্ব ষোলশহর ওয়ার্ডের খাজা রোড, চৌধুরী স্কুল, বহদ্দারহাট মোড় হয়ে হক মার্কেট এলাকায় গণসংযোগ ও প্রচারণা চালান আবু সুফিয়ান।
আবু সুফিয়ান বলেন, ২০১৮ সালের ৩০ ডিসেম্বরের নির্বাচনে সারা দেশের মতো বোয়ালখালী-চান্দগাঁও আসনের মানুষও তাদের ভোটাধিকার প্রয়োগ করতে পারেননি। মানুষকে গণতান্ত্রিক অধিকার থেকে বঞ্চিত করে দিনের ভোট রাতে দিয়ে ব্যালট বাক্স ভরে নৌকার প্রার্থীকে বিজয়ী ঘোষণা করা হয়েছিল। সে জন্য মানুষ এবার ধানের শীষে ভোট দিয়ে তাদের পছন্দের প্রার্থীকে বিজয়ী করার প্রতীক্ষায় আছেন।
বিএনপির প্রার্থীর পক্ষে প্রচারণায় অংশ নেন চট্টগ্রাম মহানগর বিএনপির সাধারণ সম্পাদক আবুল হাশেম বক্কর, কেন্দ্রীয় বিএনপির সহ-সাংগঠনিক সম্পাদক ভিপি হারুনুর রশিদ, মহানগর বিএনপির সহসভাপতি এমএ আজিজ, হারুন জামান, মাহবুবুল আলম, যুগ্ম সম্পাদক শাহ আলম, ইয়াছিন চৌধুরী লিটন প্রমুখ।

চট্টগ্রাম-৮ (চান্দগাঁও-বোয়ালখালী) আসনে উপনির্বাচনে সাধারণ মানুষের মধ্যে নির্বাচনী উত্তাপ তেমনটা দেখা যাচ্ছে না। প্রতিদিন বড় দুই দলের দুই প্রার্থী যে এলাকায় গণসংযোগ চালান সে এলাকায় কিছুটা নির্বাচনী আবহ বিরাজ করলেও অন্যত্র সাধারণ মানুষের মধ্যে তেমন একটা আগ্রহ দেখা যাচ্ছে না।

এ আসনে আওয়ামী লীগ থেকে মোছলেম উদ্দিন আহমদ এবং বিএনপি থেকে আবু সুফিয়ান ছাড়া আরও চারজন প্রার্থী রয়েছেন। তবে ওই চারজন এলাকায় কোনো ধরনের নির্বাচনী প্রচারে নেই বললেই চলে। কোনো নির্বাচনী ক্যাম্পও স্থাপন করেননি তারা। তাদের পোস্টার-ব্যানারও কোথাও দেখা যায়নি। এমনকি বিএনপি প্রার্থী আবু সুফিয়ান চট্টগ্রাম শহরের একটি অফিস উদ্বোধন করলেও নির্বাচনী এলাকায় কোনো ক্যাম্প স্থাপন করেননি। বিএনপির অভিযোগ, বিএনপির সক্রিয় নেতাকর্মীদের নানা ভয়ভীতির মধ্যে রাখা হয়েছে। নির্বাচনী প্রচারণায় হামলার অভিযোগে শনিবার বিএনপি প্রার্থী আবু সুফিয়ানের পক্ষে রিটার্নিং অফিসারের কাছে অভিযোগ দেয়া হয়েছে।

১৩ জানুয়ারির এ নির্বাচনে মোছলেম-সুফিয়ান ছাড়া অন্য চার প্রার্থী হলেন- বাংলাদেশ ন্যাশনালিস্ট ফ্রন্টের (বিএনএফ) প্রার্থী তথা দলের চেয়ারম্যান সাবেক এমপি এসএম আবুল কালাম আজাদ, ন্যাপের প্রার্থী বাপন দাশগুপ্ত, ইসলামিক ফ্রন্ট বাংলাদেশের প্রার্থী সৈয়দ মোহাম্মদ ফরিদ আহমদ এবং স্বতন্ত্র প্রার্থী এমদাদুল হক। এলাকায় খোঁজ নিয়ে জানা গেছে, এই চার প্রার্থী নির্বাচনী এলাকার কোথাও কোনো নির্বাচনী ক্যাম্প স্থাপন করেননি। গণসংযোগেও বের হচ্ছেন না তারা।

বোয়ালখালীর বাসিন্দা আগ্রাবাদ বালিকা উচ্চ বিদ্যালয়ের শিক্ষক শাহেদুল আলম যুগান্তরকে বলেন, আওয়ামী লীগ ছাড়া অন্য কোনো প্রার্থীর প্রচার-প্রচারণা তেমন দেখা যাচ্ছে না। নির্বাচন সুষ্ঠু হবে কি না, এ নিয়ে অনেকেই সন্দিহান। ফলে সাধারণ ভোটারদের মধ্যে তেমন আগ্রহ নেই বললেই চলে।